**Gweddi (4) Dysgu gwrando ar Dduw**

Cliciwch ar y ddolen [YMA](https://youtu.be/B0xPqqA_Cfc) i wylio clip ffilm gan Anna Huws o Ffald y Brenin yn trafod sut i wrando ar Dduw.

Rydyn ni’n deall erbyn hyn bod gweddïo’n cynnwys gwahanol elfennau – addoliad, diolchgarwch a meithrin perthynas. Rydyn ni hefyd yn gallu mynd â’n problemau a’n gofidiau ato hefyd. Nid rhestr o ofynion ydy gweddi – nid fel rhestr Nadolig i Siôn Corn- ac mae Anna’n gwneud hyn yn glir i ni yn y ffilmiau.

Perthynas go iawn, mae Duw ei eisiau gyda’i blant. Yn yr Hen Destament roedd rhai Iddewon yn addoli Duw drwy gymryd rhan mewn seremonïau crefyddol; dilyn rheolau yn ymwneud â’u crefydd; lladd anifeiliaid a’u cynnig yn offrwm i Dduw – ond doedd Duw ddim yn hapus am bod eu calonnau’n bell oddi wrtho. Roedd eu haddoliad a’i seremonïau’n arwynebol. Roedden nhw’n ‘addoli’ Duw ond yn dal ati i wneud pethau oedd yn groes i ewyllys Duw. Doedden nhw ddim bwriad byw mewn ffordd oedd yn ei blesio ac felly doedd ganddyn nhw ddim perthynas go iawn gyda Duw.

Dyma mae Salm 51:16-17 yn ei ddweud,

*Nid aberthau sy'n dy blesio di,*

*a dydy offrwm i'w losgi ddim yn dy fodloni di.*

*Yr aberthau wyt ti eisiau ydy ysbryd wedi'i ddryllio,*

*calon wedi'i thorri, ac ysbryd sy'n edifar –*

*wnei di ddim diystyru peth felly, O Dduw.*

Mae perthynas yn gweithio ddwy ffordd – rydyn ni’n siarad gyda Duw ac mae Duw yn siarad gyda ni mewn gwahanol ffyrdd.

**Sut mae Duw yn siarad gyda ni?**

Dydy e ddim yn sefyll o’n blaenau ni’n weladwy fel ein ffrindiau ac i’r rhan fwyaf ohonon ni does ganddo ddim ‘llais’ clywadwy fel lleisiau ein ffrindiau.

Mae Anna’n sôn am glywed llais tawel, oddi fewn, yn ein calon. Mae hyn yn rhywbeth sy’n anodd ei esbonio mewn geiriau, ond mae Duw yn siarad gyda’i bobl. Mae Duw’n siarad trwy ei air – mae’r Beibl yn dweud yn glir bopeth sydd angen ei wybod am Dduw.

Mae Duw’n siarad drwy’r rhai sy’n pregethu gair Duw yn ffyddlon. Wrth wrando ar bregethau da rydyn ni’n ddeall y Beibl yn well ac yn dysgu sut i gymhwyso neges y Beibl i’n bywydau.

Mae Duw hefyd yn gallu siarad yn uniongyrchol â chalon y Cristion ac mae Anna’n pwysleisio bod angen rhoi amser i ddysgu sut i wrando ar Dduw. Efallai bydd yr Arglwydd yn ein cyfeirio ni at ddarlleniad penodol o’i air a fydd yn rhoi goleuni i ni. Efallai y bydd o’n defnyddio person arall i gadarnhau rhyw neges sydd yn ein meddwl neu’n calon.

**OND** ni fydd unrhyw lais tawel, unrhyw gwir bregethwr, unrhyw negesydd o Dduw yn ein hannog ni i wneud pethau sy’n groes/sy’n mynd yn erbyn yr hyn sydd wedi ei roi ar gof a chadw yn y Beibl.

**RHAID** pwyso a mesur popeth rydyn ni’n ei glywed gyda’r hyn sydd yn y Beibl. Esiampl Cristnogion Berea yw’r esiampl i’w ddilyn,

*Roedd pobl Berea yn fwy agored na'r Thesaloniaid. Roedden nhw'n gwrando'n astud ar neges Paul, ac wedyn yn mynd ati i* ***chwilio'r ysgrifau sanctaidd yn ofalus*** *i weld a oedd y pethau roedd e'n ddweud* ***yn wir****.* (Actau 17:11)

Fel mae Anna’n dweud mae ganddon ni i gyd wahanol ofidiau ac anghenion. Ond mae clustiau Duw yn barod bob amser i wrando ar weddïau ei bobl. Mae o’n gallu ein helpu ni pan rydyn ni’n wynebu sefyllfaoedd anodd.

1 Pedr 3:12

*Mae'r Arglwydd yn gofalu am y rhai sy'n gwneud beth sy'n iawn\* ac yn* ***gwrando'n astud ar eu gweddïau nhw****.*

*(\*Y rhai sy’n gwneud beth sy’n iawn = y rhai sy’n credu trwy ffydd yn yr Arglwydd Iesu.).*

Rydyn ni’n gallu cyfathrebu gyda Duw trwy weddi ac mae’n bwysig ein bod ni’n sylweddoli ei fod yn ‘*two-way street’*.

Rhaid gweddïo gan gredu y bydd Duw’n ymateb,

Iago 1:6: *Ond rhaid gofyn gan gredu y bydd Duw yn ateb – peidio amau.*

Felly, beth am ofyn i Dduw, “A oes gen ti rywbeth i ddweud wrtha i heddiw?”